Jesaya 48 | Beibele Inthaneteng | Phetolelo ya Lefase le Lefsa
48 Ekwang se, lena ba ntlo ya Jakobo, bao le ipitšago ka leina la Isiraele+ le bao le tšwago go Juda,*+ lena bao le enago ka leina la Jehofa+ le bao le bolelago ka Modimo wa Isiraele,+ e sego ka go rereša le ka go loka.+
2 Ba ipolela gore ke bao ba tšwago motseng o mokgethwa,+ ba ithekgile ka Modimo wa Isiraele,+ yoo leina la gagwe e lego Jehofa wa madira.+
3 “Ke boletše dilo tše di fetilego go tloga ka nako yeo, di tšwile molomong wa ka gomme ka di kwatša.+ Ke ile ka gata mogato gateetee gomme dilo tšeo tša direga.+
4 Ka ge ke tseba gore le thata+ le gore melala ya lena e etša mešifa ya tšhipi+ gomme diphatla tša lena ke tša koporo,+
5 ke le boditše tšona go tloga ka nako yeo. Ke le boditše tšona pele di ka direga,+ gore le se ke la re: ‘Modingwana wa rena o di dirile gomme di laetšwe ke seswantšho sa rena se se betlilwego le modimo wa rena wa seswantšho.’+
6 Le kwele.+ Di boneng.+ Na le ka se di bolele?+ Ke le kwešitše dilo tše difsa go tloga mo nakong ye, le dilo tše di bolokilwego tšeo le bego le sa di tsebe.+
7 Di tla tšwelela mo nakong ye, gaešita le dilo tšeo le bego le sa hlwa le di kwa pele ga lehono, ga di a tšwelela ka nako yeo, e le gore le se ke la re: ‘Ke be ke šetše ke di tseba.’+
8 “Godimo ga moo, ga se la kwa+ e bile ga se la tseba, le gona ditsebe tša lena ga se tša bulwa go tloga ka nako yeo go ya pele. Ke a tseba gore ruri le be le dira boradia,+ gomme le biditšwe ‘bao ba tshelago molao go tloga ka mpeng.’+
9 Ke tla fokotša bogale bja ka ka baka la leina la ka,+ ka itshwara gore le se ke la fedišwa e le gore ke tumišwe.+
10 Bonang! Ke le sekišitše, eupša e sego bjalo ka silifera.+ Ke le kgethile sebešong sa go tološetša sa tlaišo.+
11 Ruri ke tla gata mogato ka baka la ka,+ ka gobane nka tlogela bjang leina la ka le gobošwa?+ Nka se nee motho letago la ka.+
12 “Ntheetše, wena Jakobo, wena Isiraele yo ke mmiditšego. Ke dula e le Nna wa ka mehla.+ Ke wa pele,+ e bile ke wa mafelelo.+
13 Le gona, seatla sa ka se theile motheo wa lefase+ gomme seatla sa ka sa le letona se phurolotše magodimo.+ Ke a di bitša gore di tšwelele gotee.+
14 “Kgobokanang ka moka ga lena le theetše.+ Ke mang gare ga bona a boletšego dilo tše? Jehofa o ratile Korese.+ O tla dira seo se kgahlago Modimo go Babilona+ gomme letsogo la Modimo le tla otla Bakaladea.+
15 Ge e le nna ke boletše. Le gona, ke mmiditše.+ Ke mo tlišitše gomme tsela ya gagwe e tla atlega.+
16 “Batamelang go nna. Ekwang se. Ke boletše go tloga mathomong ke se mo go utegilego.+ Ke be ke le gona go tloga nakong ya ge di direga.”
Mmuši Morena Jehofa o nthomile, e bile o romile le moya wa gagwe.+
17 Se ke seo Jehofa, Morekolodi+ wa lena, Mokgethwa wa Isiraele,+ a se boletšego a re: “Nna, Jehofa, ke Modimo wa lena, Yo a le rutago gore le holege,+ Yo a le sepedišago tseleng yeo le swanetšego go sepela ka yona.+
18 Ge feela le be le ka ela hloko ditaelo tša ka,+ gona khutšo ya lena e be e tla etša noka+ gomme go loka ga lena gwa etša maphoto a lewatle.+
19 Bana ba lena ba be ba tla etša lešabašaba, ditlogolo tše di tšwago mpeng ya lena tša etša dithorwana tša lona.+ Leina la lena le be le ka se hwelele goba go phumolwa pele ga ka.”+
20 Etšwang Babilona!+ Tšhabang Bakaladea.+ Goelelang ka lethabo, tsebišang dilo tše.+ Di kwatšeng go fihla magomong a lefase.+ E reng: “Jehofa o rekolotše mohlanka wa gagwe Jakobo.+
21 Ga se ba nyorwa+ ge a be a ba sepediša maganateng.+ O ba phuletše meetse leswikeng gomme a pharola leswika gore meetse a tšwe.”+
22 Jehofa o itše: “Ga go na khutšo bakeng sa ba kgopo.”+
^ Phetolelo ya lentšu ka lentšu e re, “le tšwago meetseng a Juda.”
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D23%26Chapter%3D48%26wtlocale%3DSE%26srcid=share⊂ject=Bala Beibele Inthaneteng